TSE กำไร Q3 ลด 42% หมดบุ๊กขาย “โซลาฟาร์ม” ญี่ปุ่น
TSE กำไรไตรมาส 3/65 ลด 42% เหลือ 121.46 ลบ. จากปีก่อนกำไร 208.37 ลบ. หลังหมดบุ๊กขาย “โซลาฟาร์ม” ญี่ปุ่น-รายได้ขายและบริการลด ขณะที่งวด 9 เดือนกำไรโต 6% มาที่ 631.07 ลบ. จากปีก่อนกำไร 593.05 ลบ.
TSE กำไรไตรมาส 3/65 ลด 42% หลังหมดบุ๊กขาย “โซลาฟาร์ม” ญี่ปุ่น-รายได้ขายและบริการลด ขณะที่งวด 9 เดือนกำไรโต 6%
28 ต.ค. 2565

บริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE รายงานผลการดำเนินงานไตรมาส 3/65 และงวด 9 เดือนปี 65 สิ้นสุดวันที่ 30 ก.ย.65 ดังนี้

โดยผลการดำเนินงานงวดไตรมาส 3/65 กำไรลดลง เนื่องจากในไตรมาส 3/64 บริษัทมีการรับรู้กำไรจากการขายเงินลงทุนในโรงไฟฟ้าพลังงานแสงอาทิตย์ (Solar PV Farm) ที่ตั้งอยู่ในประเทศญี่ปุ่น รวมทั้งมีรายได้จากการขายและการให้บริการรวม 333 ล้านบาท ลดลงจากงวดเดียวกันของปีก่อนที่มี 414 ล้านบาท คิดเป็นร้อยละ 20
ทั้งนี้ดร.แคทลีน มาลีนนท์ ประธานเจ้าหน้าที่บริหาร TSE เปิดเผยว่า ผลการดำเนินงานของกลุ่มบริษัทฯ สำหรับงวด 9 เดือนสิ้นสุดวันที่ 30 ก.ย.65 มีรายได้รวม (รวมส่วนแบ่งกำไรจากเงินลงทุนในการร่วมค้า) 1,498 ล้านบาท ลดลงร้อยละ 13 จากช่วงเดียวกันของปีก่อนซึ่งมีรายได้รวม 1,725 ล้านบาท รายได้ที่ลดลงเป็นผลสืบเนื่องมาจากการจำหน่ายเงินลงทุนในบริษัทย่อยที่ประเทศญี่ปุ่นในไตรมาส 3/64 และไตรมาส 1/65 รวมกำลังการผลิตทั้งสิ้นจำนวน 21.74 เมกะวัตต์
อย่างไรก็ดีบริษัทฯ มีรายได้ชดเชยเพิ่มเข้ามาจากโซลาร์ฟาร์มลอยน้ำเอกชน โครงการ “สยาม ธารา โฟลทติ้ง” ขนาดกำลังผลิตติดตั้งและเสนอขาย 8 เมกะวัตต์ จังหวัดปราจีนบุรี ที่ดำเนินการเชิงพาณิชย์แล้ว (COD) ตั้งแต่เดือนพ.ค.64 อีกทั้งยังมีรายได้เพิ่มขึ้นจากการซื้อโซลาร์ฟาร์มใหม่ โครงการ “ซอยล์กรีต” ขนาดกำลังผลิตติดตั้งและเสนอขาย 8 เมกะวัตต์ จังหวัดนครสวรรค์ เมื่อเดือนก.ค.65
นอกจากนี้ บริษัทฯ ยังสามารถบริหารต้นทุนขายและบริการ รวมทั้งควบคุมต้นทุนทางการเงินให้ลดลงจากปีก่อน สำหรับงวด 9 เดือนปี 65 มีต้นทุนขายและบริการจำนวน 663 ล้านบาท ลดลงร้อยละ 17 เมื่อเทียบกับช่วงเดียวกันปีก่อนที่ 799 ล้านบาท สาเหตุจากการลดลงของต้นทุนเกิดจากการจำหน่ายโรงไฟฟ้าออกไป และจากราคาของต้นทุนเชื้อเพลิงของกลุ่มโรงไฟฟ้าพลังงานชีวมวลที่ปรับตัวลดลงจากปีก่อน และมีต้นทุนทางการเงินจำนวน 231 ล้านบาท ลดลงร้อยละ 9 เมื่อเทียบกับช่วงเดียวกันปีก่อนที่ 252 ล้านบาท สาเหตุหลักเกิดจากการที่บริษัทฯ จัดสรรเงินที่ได้รับจากการจำหน่ายเงินลงทุนในบริษัทย่อยที่ประเทศญี่ปุ่นมาชำระคืนเงินกู้และชำระคืนเงินต้นรายการอื่นที่ครบตามกำหนด
ขณะที่ภาพรวมในไตรมาส 4/65 บริษัทฯ อยู่ระหว่างเตรียมพร้อมที่จะเข้าร่วมเพื่อยื่นประมูลสำหรับการรับซื้อไฟฟ้าจากพลังงานหมุนเวียนในรูปแบบ Feed-in Tariff (FiT) สำหรับพลังงานแสงอาทิตย์แบบติดตั้งบนพื้นดิน ที่กำลังจะเปิดประมูลในช่วงไตรมาส 4 ปีนี้ และคาดว่าจะทราบผลการประมูลในช่วงไตรมาส 1/66